Rajac (Negotin)

**Rajac** je naselje u Srbiji u opštini Negotin u Borskom okrugu. Prema popisu iz 2002. bilo je 436 stanovnika (prema popisu iz 1991. bilo je 599 stanovnika).

Rajac je vinogradarsko ratarsko-stočarsko seosko naselje zbijenog tipa udaljeno 22&nbsp;km južno od Negotina. Smešteno je na prosečno 80 metara nadmorske visine, na levoj dolinskoj strani Timoka, desne pritoke Dunava. Severna geografska širina naselja je od 44° 05’ 19”, istočna geografska dužina 22° 33’ 32”, a površina atara 1.291 hektar. Od Negotina se do ovog naselja može stići direktnim asfaltnim putem preko Veljkova i Rogljeva.

## Geografija
Spada u stara srpska naselja (raseljena, pa kasnije obnovljena). Pominje su u vreme turske vladavine (kao naselje Orašac) 1530/31. godine sa 40 - 50 kuća i godine 1586. sa 18 kuća. Kasnije se pominje kao „pusto naselje“ Rajaz (na Langerovoj karti početkom 18. veka), a potom i kao naseljeno mesto. Godine 1846. imalo je 135 kuća, a 1866. – 207 kuća. Današnje naselje objedinjuje dve odvojene fizionomske celine: Rajac (Selo) glavni deo naselja sa četiri „male“ (Gornja, Mišićeva, Sampletska i Kamenjarska) i Pivnice (Rajačke pivnice, sezonsko naselje gde se prerađuje grožđe i drži vino i rakija) 2&nbsp;km severno od centra naselja (sada značajan spomenički kompleks — etno-park). 

U samom naselju su izmeću dva svetska rata živele sledeće familije: Slavkovci (slava Ćirilo i Metodije), Sampleti, Birovići, Kostići, Vidići, Kačari, Milići ili Pajkići (slava sv. Nikola), Miškovci sa Bankovcima (slava Đurđevdan), Rajkovčići, Dačići, Pujkići, Mišići i Perići (slava sv. Vrač), Lilkići, Ivići, Matići, Rašići, Piplići (slava sv. Vrač), Rajkovčići (slava sv. Jovan), Metrovići, Pajići i Matići (slava sv. Jovan), Savići, Babići i Takići (slava Đurđevdan), Zlatkovići (slava sv. Nikola), Ružići i Stanojkići (slava sv. Arhanđeo), Đukići (slava sv. Jovan), Đorići, Jagodići (Jankići, Jocići i Stanići), Miljkovci ili Zdravkovkovići (slava sv. Nikola), Gijoši, Cojkinci, Rančići, Drndarevići, Jaglikići ili Stojčići (slava sv. Nikola), Nedeljkovići i Čorbići (slava Vidovdan), Gadići ili Bosići (slava sv. Jovan), Galići i Jonovići (slava sv. Paraskeva), Atanaskovići (Brkići) i Jeremići (slava sv. Jovan), Stanisavljevići (slava sv. Jovan), Milovanovići (slava sv. Vasilije), Stevanovići i Žikići (slava sv. Petka), Popići (slava sv. Petka), Milosavljevići (slava sv. Trifun), Marinovci (slava sv. Jovan) i Njikulovići (slava sv. Paraskeva).
Zavetina naselja je Sveta Trojica.

Pravoslavni hram Vaznesenja Gospodnjeg, čiji dan je i crkvena slava, podignut je 1870. godine.

Osnovna škola u naselju je počela sa radom 1866. godine. Školske 2006/2007. godine je imala 130 učenika.
Zemljoradnička zadruga u Rajcu je osnovana 1898. godine (obnovljena 1947. godine kao Zemljoradnička vinogradarska nabavno-prodajna zadruga, a kasnijim promenama kao opšta zemljoradnička zadruga „Vino“ Rajac). Danas radi samostalno pod nazivom Zemljoradnička zadruga „Rajačke pivnice“. Seljačka radna zadruga „Momčilo Ranković“ u Rajcu je radila od 1947. do 1955. godine (prestala sa radom odlukom skupštine zadrugara). Električnu rasvetu Rajac dobija 1948. godine, Dom kulture 1962. godine, seoski vodovod 1978, asfaltni put 1980, a telefonske veze sa svetom 1985. godine.

## Demografija
Stanovništvo Rajca je srpsko starosedelačko i doseljeno.
Godine 1921. godine Rajac je imao 327 kuća i 1.512 stanovnika, 1948. - 331 kuću i 1.447 stanovnika, a 2002. godine 339 kuća. U inostranstvu iz ovog naselja 2007. godine radi 21 stanovnik (Nemačka, Švedska, Austrija).

U naselju Rajac živi 395 punoletnih stanovnika, a prosečna starost stanovništva iznosi 56,5 godina (53,7 kod muškaraca i 58,7 kod žena). U naselju ima 194 domaćinstva, a prosečan broj članova po domaćinstvu je 2,22.

Ovo naselje je skoro potpuno naseljeno Srbima (prema popisu iz 2002. godine), a u svim posleratnim popisima primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Rajačke pivnice Kompletan vodič kroz Srbiju
* Plan naselja na mapi (Mapquest)